उसकी इस बात पर तो मुझे इतना क्रोध आया कि उस पर हाथ उठा दिया. तब भी उसने बहुत ही शालीनता से कहा, “मम्मी आप मुझे मार सकती हैं, लेकिन इस संबंध में नहीं. मुझे विवाह संस्था पर विश्वास नहीं है, क्योंकि बचपन से ही मैंने आपको और पापा को सिर्फ लड़ते झगड़ते ही देखा है. आप भी जौब करती हो. लेकिन मजाल क्या पापा एक गिलास पानी भी अपने हाथ से ले लें और आपकी अपनी निजी “इच्छा” का भी पापा के सामने कोई महत्व नहीं है, क्योंकि मैंने स्वयं आपको फोन पर आपकी सखियों से रोना रोते सुना है.” कहकर वह भावुक हो उठी.